CELEX: 32017R1199
Language: lt
Date: 2017-07-04 00:00:00
Title: 2017 m. liepos 4 d. Europos Parlamento ir Tarybos reglamentas (ES) 2017/1199, kuriuo iš dalies keičiamos Reglamento (ES) Nr. 1303/2013 nuostatos dėl specialių priemonių, kad būtų galima nuo stichinių nelaimių nukentėjusioms valstybėms narėms teikti papildomą pagalbą

7.7.2017   
               
               
                  LT
               
               
                  Europos Sąjungos oficialusis leidinys
               
               
                  L 176/1
               
            EUROPOS PARLAMENTO IR TARYBOS REGLAMENTAS (ES) 2017/1199
      2017 m. liepos 4 d.
      kuriuo iš dalies keičiamos Reglamento (ES) Nr. 1303/2013 nuostatos dėl specialių priemonių, kad būtų galima nuo stichinių nelaimių nukentėjusioms valstybėms narėms teikti papildomą pagalbą
      EUROPOS PARLAMENTAS IR EUROPOS SĄJUNGOS TARYBA,
      atsižvelgdami į Sutartį dėl Europos Sąjungos veikimo, ypač į jos 177 straipsnį,
      atsižvelgdami į Europos Komisijos pasiūlymą,
      teisėkūros procedūra priimamo akto projektą perdavus nacionaliniams parlamentams,
      atsižvelgdami į Europos ekonomikos ir socialinių reikalų komiteto nuomonę (1),
      pasikonsultavę su Regionų komitetu,
      laikydamiesi įprastos teisėkūros procedūros (2),
      kadangi:
      
                  (1)
               
               
                  Europos Parlamento ir Tarybos reglamentas (ES) Nr. 1303/2013 (3) nustato bendras ir visuotines taisykles, taikytinas Europos struktūriniams ir investicijų fondams, įskaitant Europos regioninės plėtros fondą (toliau – ERPF). Siekiant nuo stichinių nelaimių nukentėjusioms valstybėms narėms teikti papildomą pagalbą, reikėtų numatyti galimybę veiksmų programoje nustatyti atskirą iki 95 proc. bendrai finansuojamą prioritetinę kryptį, apimančią ERPF investavimo prioritetus, kaip nustatyta Europos Parlamento ir Tarybos reglamente (ES) Nr. 1301/2013 (4);
               
            
                  (2)
               
               
                  veiksmai, bendrai finansuotini pagal atskirą stichinių nelaimių prioritetinę kryptį, turėtų būti tie, kurie skirti atstatomiesiems darbams, vykdomiems reaguojant į dideles ar regionines stichines nelaimes, kaip apibrėžta Tarybos reglamente (EB) Nr. 2012/2002 (5);
               
            
                  (3)
               
               
                  siekiant užtikrinti galimybę bendrai finansuoti priemones, kurių valstybės narės institucijos imasi iš karto po nelaimės, bet dar nepakeitus veiksmų programos, reikia nustatyti pagal atskirą stichinių nelaimių prioritetinę kryptį remiamiems veiksmams taikomą nuostatą, leidžiančią nukrypti nuo bendrųjų taisyklių, kuriomis reglamentuojama išlaidų, kurios tampa tinkamomis finansuoti dėl programos dalinio pakeitimo, tinkamumo finansuoti pradžios diena;
               
            
                  (4)
               
               
                  kad išlaidos, kurias paramos gavėjai patyrė ir apmokėjo nuo stichinės nelaimės dienos, bet dar neįsigaliojus šiam reglamentui, būtų tinkamos finansuoti, atitinkama nuostata dėl paramos gavėjų išlaidų tinkamumo finansuoti pradžios dienos turėtų būti taikoma atgaline data;
               
            
                  (5)
               
               
                  todėl Reglamentas (ES) Nr. 1303/2013 turėtų būti atitinkamai iš dalies pakeistas,
               
            PRIĖMĖ ŠĮ REGLAMENTĄ:
      1 straipsnis
      Reglamento (ES) Nr. 1303/2013 dalinis keitimas
      Reglamento (ES) Nr. 1303/2013 120 straipsnis papildomas šia dalimi:
      
         „8.   Veiksmų programoje gali būti numatyta atskira iki 95 proc. bendrai finansuojama prioritetinė kryptis, skirta veiksmams, atitinkantiems visas toliau išvardytas sąlygas, remti:
         
                     a)
                  
                  
                     veiksmus vadovaujančiosios institucijos pasirenka reaguodamos į dideles ar regionines stichines nelaimes, kaip apibrėžta Tarybos reglamento (EB) Nr. 2012/2002 (*1) 2 straipsnio 2 ir 3 dalyse;
                  
               
                     b)
                  
                  
                     veiksmų tikslas – atstatymas po stichinės nelaimės ir
                  
               
                     c)
                  
                  
                     veiksmai yra remiami pagal ERPF investavimo prioritetą.
                  
               Pirmoje pastraipoje minimiems veiksmams skirta suma neviršija 5 proc. visų ERPF asignavimų valstybėje narėje 2014–2020 programavimo laikotarpiui.
         Nukrypstant nuo 65 straipsnio 9 dalies, pagal šią prioritetinę kryptį remiamų veiksmų išlaidos yra tinkamos finansuoti nuo tos dienos, kurią įvyko stichinė nelaimė.
         Kai išlaidos, susijusios su pirmoje pastraipoje nurodytais veiksmais, įtraukiamos į mokėjimo paraišką, kuri Komisijai pateikiama dar nenumačius atskiros prioritetinės krypties, valstybė narė, rengdama kitą mokėjimo paraišką ir, kai tinkama, kitas sąskaitas, teikiamas priėmus programos pakeitimą, atlieka būtinus koregavimus.
      
      2 straipsnis
      Įsigaliojimas ir taikymas
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
      
      1 straipsnis taikomas nuo 2014 m. sausio 1 d.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Strasbūre 2017 m. liepos 4 d.
         
            
               Europos Parlamento vardu
            
            
               Pirmininkas
            
            A. TAJANI
         
         
            
               Tarybos vardu
            
            
               Pirmininkas
            
            M. MAASIKAS
         
      
      
         (1)  OL C 173, 2017 5 31, p. 38.
      
         (2)  2017 m. birželio 13 d. Europos Parlamento pozicija (dar nepaskelbta Oficialiajame leidinyje) ir 2017 m. birželio 26 d. Tarybos sprendimas.
      
         (3)  2013 m. gruodžio 17 d. Europos Parlamento ir Tarybos reglamentas (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL L 347, 2013 12 20, p. 320).
      
         (4)  2013 m. gruodžio 17 d. Europos Parlamento ir Tarybos reglamentas (ES) Nr. 1301/2013 dėl Europos regioninės plėtros fondo ir dėl konkrečių su investicijų į ekonomikos augimą ir darbo vietų kūrimą tikslu susijusių nuostatų, kuriuo panaikinamas Reglamentas (EB) Nr. 1080/2006 (OL L 347, 2013 12 20, p. 289).
      
         (5)  2002 m. lapkričio 11 d. Tarybos reglamentas (EB) Nr. 2012/2002, įsteigiantis Europos Sąjungos solidarumo fondą (OL L 311, 2002 11 14, p. 3).